Maloljetnik koji je sinoć izboden nožem u centru Splita, operiran je i izvan je životne opasnosti, a njegov napadač je na ispitivanju u policiji, odakle bi po završetku kriminalističkog istraživanja trebao biti priveden pritvorskom nadzorniku, doznaje se jutros u policiji.

Njega je u subotu navečer oko 21 sat u Čulića dvorima, u samom središtu grada, nakon kraće prepirke nožem napao mladić koji mu je zadao dvije ubodne rane u trbuh i prsište, te jednu reznu ranu po glavi. Teško ozlijeđeni 17-godišnjak doveden u KBC Split, operiran je i zadržan na daljnjem liječenju.

Policiju su o događaju izvijestili liječnici koji su se nalazili u timu Hitne medicinske pomoći koja je pozvana na mjesto događaja.

Obavljen je očevid, a sat, dva nakon ranjavanja maloljetnika policija je uhitila počinitelja pokušaja ubojstva i on se nalazi u policiji na kriminalističkom istraživanju.